Aukin fjárþörf Tryggingastofnunar afgreidd með fjáraukalögum
Fjárþörf Tryggingastofnunar ríkisins er talin verða um þremur milljörðum króna hærri á árinu en fjárlög ráðgera. Aðalástæðan er breytingar á tekjutryggingu öryrkja í kjölfar dóms Hæstaréttar og breyting á lögum sem tók gildi 1. júlí síðastliðinn. Þá verður kostnaður vegna lyfja mun meiri á árinu en ráðgert var. Jón Kristjánsson, heilbrigðis- og tryggingamálaráðherra, segir að aukin fjárþörf verði afgreidd með fjáraukalögum á Alþingi í haust.
"Öryrkjadómurinn kallar á mikil útgjöld, fyrst og fremst dómurinn sjálfur og það sem leiddi af honum, lagasetningin síðastliðið vor í kjölfar tillagna nefndar í þá átt að bæta kjör þeirra sem verst eru settir," sagði Jón Kristjánsson í samtali við Morgunblaðið. Hann sagði að alltaf hefði verið reiknað með því að útvega Tryggingastofnun viðbótarheimildir vegna þessa atriðis.
Heilbrigðisráðherra sagði stöðugt verið að skoða lyfjakostnað. "Lyfjaverðið er hátt hér og það hefur gengið erfiðlega að halda lyfjakostnaði innan marka fjárlaga. Aukin verðbólga og gengi hafa líka áhrif á lyfjakostnaðinn og ástæðurnar eru líka ný lyf sem stöðugt koma inn."
Karl Steinar Guðnason, forstjóri Tryggingastofnunar ríkisins, sagði spá um aukna fjárþörf vera kringum þrjá milljarða en nákvæmari útreikninga væri von á næstu dögum.
Um tveir milljarðar eru vegna kostnaðarhækkana í kjölfar öryrkjadómsins og annar stærsti liðurinn er lyfin. Hann sagði þessar hækkanir ekki koma á óvart vegna lagabreytinganna og ástæða hækkunar á lyfjakostnaði væri m.a. gengisbreytingar.
Fjárþörf Tryggingastofnunar ríkisins er talin verða um þremur milljörðum króna hærri á árinu en fjárlög ráðgera.
Aðalástæðan er breytingar á tekjutryggingu öryrkja í kjölfar dóms Hæstaréttar og breyting á lögum sem tók gildi 1. júlí síðastliðinn.
Jón Kristjánsson, heilbrigðis- og tryggingamálaráðherra, segir að aukin fjárþörf verði afgreidd með fjáraukalögum á Alþingi í haust.
"Öryrkjadómurinn kallar á mikil útgjöld," sagði Jón Kristjánsson í samtali við Morgunblaðið.
Hann sagði að alltaf hefði verið reiknað með því að útvega Tryggingastofnun viðbótarheimildir vegna þessa atriðis.